Nov | 2019 | MaanKind
19 Tue Nov 2019
Die boek, The Book Thief sluit af met die woorde:
Soms wonder ek hoeveel hierdie woorde bygedra het dat mense so negatief oor hulself en ander mense is.
Daar is elke dag meer memes wat rondgaan, oor hoe mense grappies maak oor hoe fucked up hulle is, hoe hulle ander mense haat, hoe hulle nie sosiale kontak wil hê nie, hoe hulle op eilande wil gaan bly, hoe hulle selfone en veral Facebook haat. Alles op einste toestelle wat hulle haat, op die platform wat hulle haat woord hierdie goed in strome gedeel met die mense met wie hulle nie kontak wil hê nie. Nou hoe nou?
Wel, as jy aanhou om vir jouself te vertel hoe fucked up jy en jou omgewing is, gaan jy dit sonder twyfel regkry om as 'n fucked up persoon in 'n fucked up lewe te funksioneer, met fucked up toestelle in jou hand.
Mense maak ook sulke grappe met 'n negatiewe strekking oor ouer word. Doen so voort en jy word daardie einste oumens, want jy vertel dit vir jouself.
Ek sien darem deesdae al hoe minder mense grappies maak van "Gee my 'n Grandpa" as hulle gefrustreerd of iets is, of wil sê jy maak my klaar. My oorlee vriend Ray was sio lief om dit te sê. Nou as jy al ooit gesien het hoe lyk iemand wat aan Grandpa's verslaaf is, en hoe daardie mense se binnegoed opgevreet word totdat dit aan hulle buitekante wys, sal jy jou wraggies weerhou van sulke grappies. As mense lank genoeg iets hoor word dit mos 'waar'. Netnou begin kinders dink dis cool om Grandpa's te sluk. Of het mense begin dink daaroor?
Daarmee sê ek glad nie daar is nie 'n plek vir humor nie, inteendeel! Daar is niks so afrodisiaties soos goeie humor en ironie nie.
Net so is daardie oordrewe cliché-ish positiwiteit en affirmations uit The Secret se dae net so erg. Jou arme brein hoor heeltyd hierdie "positiewe" goed, en arme jy leef in 'n doodgewone wêreld soos ons almal, met goed en sleg en alles tussenin. Op 'n dag besef jy jou lewe steek maar sleg af teen al hierdie positiewe goed en dan is jy in 'n donker dal.
Onthou jou brein is gemaak om te glo wat hy hoor, jou brein self kan nie onderskei nie. Dis jyself as bewustelike mens wat moet onderskei tussen die inligting wat jy jou brein voer. Dié is maar net 'n orgaan, wat opdragte uitvoer. Wees realisties, wees nugter. En dink! Balans is alles…
As kinders is ons geleer daar is drie goed waaroor jy nie praat nie. Seks, Godsdiens en Politiek.
Nee, ek jok! Dit was net twee. Politiek en Godsdiens. Toe was Seks nog in totaliteit doodgeswyg. En politiek was maklik, want daar was net twee partye, die Natte en die Sappe.
Dis vreemd hoe sulke goed by ons bly as die waarheid, dat ons nie daaroor moet praat nie. Dis waarom ek hou van lekker gesprek daaroor, waar elke een kan verduidelik hoe hy voel. Uit een so 'n gesprek, het ek vanoggend besef: Dis van stilbly oor die Groot 3, seks, geloof en politiek, wat die wêreld so deurmekaar is en wat mense mekaar steeds uitmoor, juis oor daardie drie goed. (En oor geld.) Dit is juis daardie goed wat nie 'n goeie track record in die lewe het nie. As dit gewérk het om stil te bly daaroor, het ek nóú gesjarrap. Net soos die gebiddery en dankseggery vir reën, as dit gewerk het, was die Karoo lowergroen en ek ook op my knieë.
As mens heeltyd stilbly, voel dit vir my bietjie oneerlik, asof daar heeltyd 'n paar olifante in die kamer stap wat mens moet ignoreer. Ek het ook vanoggend gedink, as die drie wat so stry om een tafel gaan sit, hou hulle nooit op praat nie en ek sal nie 'n woord inkry nie. Ek ken al drie goed, dis intelligente mense wat gedurig selfondersoek doen. Ek kry wel mense jammer wat hulle eie gedrag en motiewe nooit bevraagteken en selfondersoek doen nie, en dan paniekbevange voortneuk en alles wat hulle mee geïndoktrineer is sedert kindsbeen, verdedig met hand en tand – dis hulle wat ek jammer kry.
So deur 'n gepraat en geploeg en gestry, word mense dan die beste weergawe van hulself wat op die oomblik moontlik is. En hoe neem mens iemand dán kwalik vir wie hy is? So gesels daaroor en dink, stry as dit moet, ondersoek jouself, jou denke, motiewe en gedrag. Pas aan. Groei. Lees. Leer.
My neef se geploegde land van 'n paar jaar gelede, laat my vanoggend oor hierdie dinge dink. As jy jou dae vul met mense wat die lied in jou stem kan hoor; sal die dinge wat jou vreugde gee vir ander ook betekenisvol kan wees. Al praat julle nie dieselfde taal nie.